એવન ફિલ્ડ કેસ પાકિસ્તાનના પૂર્વ વડાપ્રધાન નવાઝ શરીફ અને તેમના સંતાનો વિરુદ્ધ દાખલ થયેલા ત્રણ ભ્રષ્ટાચાર સંબંધિત કેસોમાંનો એક છે, જે કેસ નેબ દ્વારા દાખલ કરવામાં આવ્યા છે. આ એવનફિલ્ડ કેસમાં આરોપ છે કે નવાઝ શરીફ અને તેમના સંતાનો દ્વારા ૧૯૯૦માં ભ્રષ્ટાચારની રકમ દ્વારા પ્રોપર્ટીઝ ખરીદવામાં આવી હતી. લંડનના પાર્ક લેનમાં એવનફિલ્ડ હાઉસમાં ચાર એપાર્ટમેન્ટ ખરીદવા અંગેના નાણાંનો સ્ત્રોત યોગ્ય રીતે તેઓ જાહેર કરી શક્યા નહોતા. આ કેસની સુનાવણી છેલ્લા નવ મહિના કરતાં વધુ સમયથી ચાલી રહી હતી.